C 434/22
ET
Euroopa Liidu Teataja
15.11.2022
Teisipäev, 5. aprill 2022
10. juhib tähelepanu sellele, et kliimamuutused ja sademete hulga suurenemine võivad põhjustada üleujutusi ja toitainekadu; peab kahetsusväärseks, et praegustes tegevuskavades ei käsitleta neid ohte piisavalt; kutsub liikmesriike üles arvestama oma tegevuskavade läbivaatamisel neid prognoose ja riske ning kohaldama ettevaatuspõhimõtet; 11. juhib tähelepanu sellele, kui oluline on edendada uuenduste kasutuselevõttu, et soodustada põllumajanduses tõhusust ja häid tavasid, tunnistades vajadust vähendada ebatõhusust, mis toob kaasa vee, väetiste, pestitsiidide ja antibiootikumide liigse kasutamise; 12. tuletab meelde, kui oluline on minna üle keskkonnasäästlikule põllumajandusele, et kaotada toitainetega saastumine ja toetada heade keskkonnatavade rakendamist, sealhulgas kasutades nõuetekohaselt kõiki asjakohaseid vahendeid, mida pakuvad ühine põllumajanduspoliitika, struktuurifondid ja muud liidu programmid, näiteks programm LIFE; rõhutab, kui oluline on kasutada uuenduslikke tavasid, nagu sõnnikus sisalduva lämmastiku taaskasutamine, et vähendada saastet ja minimeerida toitainete lekkimist keskkonda; kutsub komisjoni üles rahastama programmi „Euroopa horisont“ raames teadusprogramme, et leida toitainereostuse probleemile ELis arukaid ja innovaatilisi lahendusi; 13. on seisukohal, et määrus on asjakohane õigusakt, millega tagada veekogude kaitse põllumajandusest lähtuva nitraadireostuse eest ja kohaldada kooskõlas Euroopa rohelise kokkuleppe eesmärkidega veekvaliteedi eesmärkide ühtset jõustamist kogu ELis; 14. teeb presidendile ülesandeks edastada käesolev resolutsioon Euroopa Komisjonile ja nõukogule ning liikmesriikide valitsustele ja parlamentidele.